Mirafloresko erretaula (Berlin)

Mirafloreseko erretaula (Ama Birjinaren Triptikoa, edo Mirafloresen Triptikoa izenez ere ezaguna) haritz zurezko taulen gainean olioz margotutako triptikoa da. Mirafloresko kartusian (Burgos, Gaztela) egon zena zenbait mendez, baina Darmagnac jeneral frantziarrak 1809an lapurtu zuen, eta Gemäldegalerie museoan (Berlin) dago 1850az geroztik. Erretaula flandestar hau 1442-1445 inguruan egin zuen Rogier van der Weyden flandestar margolariak.  

 Deskribapena 
Hiru tauletako bakoitzak 71,2 x 43,2 cm neurtzen du eta, ezkerretik eskuinera, Familia Santuaren  erretratu bat, Pietà bat (Maria Jesus semearen gorpuari eusten) eta Kristoren agerpena (bere amaren aurrean) piztuera ondoren erakusten dituzte, Jesusen jaiotza, heriotza eta berpizkundearen irakurketa kronologiko bat da beraz, Maria izanik bi alboetako tauletako fokua. Erretaulak Mariak bere semearekin izan zuen harremana azpimarratzen du. Nabarmentzekoa da kolorearen erabilera, batez ere zuri, gorri eta urdinen aplikazioan, ardatzen erabilera —erdiko panelean Kristoren gorputzak osatzen duen marra— eta, Van der Weydenek berezkoa duen bezala, eragin emozional handiko egoeren irudikapen zehatza. 
erdian|thumb|610x610px
Erretaulak eragina izan zuen pintore garaikideetan, batez ere atarietan dekoratu sinbolikoak erabili zirelako, arkuek markoztatutako fikziozko hondo gisa jarriak. Petrus Christus, Dirk Bouts eta Hans Memling izan ziren hemen inspirazioa lortu zutenetako batzuk, uste denez, margolari anonimo askoren lanetan ere ageri delarik eragina. 

 Historia 
Erretaula Joan II.a Gaztelakoaren oparia izan zen Mirafloresko kartusiarako, 1445ean datatutako dohaintza batean jaso zenez (erregea monasterio horretan ehortzi zuten gero) . 1783. urtera arte toki hartan egon zen, baina hurrengo mende aldaketarekin Burgosko katedralean kokatzen du historiak. Han aurkitu eta lapurtu zuen, Napoleondar gerretan, Jean Darmagnac jeneral frantziarrak 1809an.

Ingalaterran, Frantzian eta Herbeheretan zenbait bidaia egin zituen margolanak 19. mendeko lehen erdian. Darmagnacek Londresen enkantean jarri zuen 1835, eta Herbeheretako erresumako monarkia bihurtu zen jabe han. Gilen II.a erregea hil zenean, bere jabetzetatik irten zen enkantera berriro 1850. urtean, non Alemaniako Kaiser Friedrich museorako erosi zuten, eta Gemäldegalerie berlindarrak du geroztik bere fondoetan.

Mendeetan bere autoretza eta garrantzia zalantzazkoa izan zen, eta kopia antzekoak ere ezagutu izan dira, baina 1950ean Rogier van der Weyden flandestar primitiboaren lan original eta inportantetzat akreditatu zuten ikerketek.

 Erreferentziak 

 Kanpo estekak 

Kategoria:Triptikoak
Kategoria:Rogier van der Weydenen margolanak
Kategoria:Poliptiko flandestarrak
Kategoria:Espainiako erretaula flandestarrak
Kategoria:Mirafloresko kartusia
Kategoria:Alemaniako erretaulak